प्रिय पाठकों, आजकल घर पर सब्जियाँ उगाने का चलन बहुत बढ़ गया है. इसकी बहुत सारी वजह हैं: सब्जियों और फलों को जल्दी और आसानी से उगाने के लिए इनमें कई प्रकार के पेस्टिसाइड्स/ केमिकल डाले जाते हैं जो हमारे स्वास्थ्य के लिए बेहद हानिकारक होते हैं - तो कुछ लोग केमिकल से बचने के लिए घर की बगिया का सहारा लेते हैं. कुछ लोगों को बागवानी अच्छी लगती है और उन्हे प्रकति को करीब से अनुभव करने में मज़ा आता है. वैसे ऐसे भी बहुत सारे लोग हैं जो ऐसी सब्जियाँ जो बाजार में आसानी से उपलब्ध नही हैं उन्हे उगाना चाहते हैं, ... खैर वजह चाहे जो भी हो लेकिन अगर आप घर पर सब्जियाँ उगाने की सोच रहे हैं तो इसे काम मत समझिएगा बल्कि इसमें आनंद का अनुभव करिएगा. घर पर पौधों को बढ़ते हुए देख कर आँखो को बहुत ठंडक पहुँचती है. बीज का अंकुरित होना, उसमें पहले दौर की पत्तियों का आना, पौधे का बढ़ना, और फिर लंबे इंतजार के बाद उसमें फल का आना- यकीन मानिए यह एक बेहद सुखमय अनुभव है. अपने घर की सब्जियाँ, अपनी मेहनत का फल है जो सभी केमिकल से दूर है, शुद्ध है, स्वादिष्ट है.